Tyd vir Scarra om te skitter | Nuus24
Tyd vir Scarra om te skitter
Met Tiaan Liebenberg wat waarskynlik die Stormers se eerste paar wedstryde van die nuwe seisoen sal misloop, was daar vandeesweek sprake dat die voormalige Bok-kaptein, John Smit, hom by die Kapenaars gaan aansluit. Hierdie bespiegeling is deur al die sportwebblaaie opgeraap en het omtrent 'n bohaai veroorsaak. Ondanks die feit dat Smit se Engelse klubspan, Saracens, in die middel van hulle seisoen is, en ten spyte van die feit dat die voormalige Bok die tweedekeuse-haker vir sy span is, het almal steeds vir die bespiegeling geval. Smit het self sy verbasing oor die storie op Twitter uitgespreek en dit onmiddellik verwerp. Die hele herrie het my egter laat dink dat – ondanks Liebenberg se besering – daar nie werklik 'n nood is om 'n speler te "leen" om as dekking op te tree nie. Daar is genoeg spelers in die Kaap wat wel Liebenberg se stewels kan volstaan.Een van daardie spelers is Scarra Ntubeni. Hy't my in verlede jaar se Curriebeker-toernooi baie beïndruk. Hy moes reeds as gevolg van Liebenberg se besering en Deon Fourie se skuif na flank so te sê die hele toernooi as die eerstekeuse-haker diens doen, en dit wil voorkom of dit sy selfvertroue 'n groot hupstoot gegee het. Scarra het veral in die eindstryd teen die Haaie gewys wat in hom steek. Hy is nou nie die Bismarck du Plessis-soort haker nie. Hy's meer soos 'n klassieke haker gebou – kort en stewig op die been. Scarra het egter verlede jaar gewys dat hy 'n sterk baldraer is en iemand wat gereeld oor die voordeellyn kan kom. Wat my egter die meeste beïndruk het is sy benadering tot rugby. Ek het al by 'n paar oefensessies by die Stormers se oefenveld in Bellville gesien hoe entoesiasties hy oor rugby is en hoe hy gedurig meer oor die spel by sy senior spanmaats en afrigter wil leer. Met so 'n speler kan 'n span die opposisie met selfvertroue pak. Fourie sal straks die nommertwee-trui by Liebenberg oorneem as hy nie betyds herstel nie, maar met 'n speler soos Scarra op die plaasvervangerbank kan jy verseker wees dat hy 'n impak in die wedstryd sal maak. Dié tyd verlede jaar het ek voorspel dat Eben Etzebeth sy merk op SA Rugby sal maak. Vanjaar is my geld op Scarra Ntubeni.– Morné Esben is ’n nuusleser vir 94.5 Kfm. Jy kan hom hier volg op Twitter.Stuur jou kommentaar aan Morné